**Разморо** (форсӣ: **رزم‌آرا**‎) — дараҷае размоварӣ дар нерӯҳои заминӣ ва ҳавоӣ, ниҳодҳои низомӣ ва амниятӣ, ки ҷойгоҳе болотар аз размдор ва поинтар аз размозмо дорад ва баробар бо новразморо дар нерӯи дарёӣ аст; *сержанти калон*.

|
|  |
**Пайдарпаии дараҷаҳои низомӣ**| Дараҷаи поинтар:Размдор | **Разморо** | Дараҷаи болотар:Размозмо |

*Разморо* дар нерӯҳои мусаллаҳ маъмулан мақоми ҷонишини фармондеҳи *таҳм*ро дорад, ки ягоне размӣ дар нерӯҳои мусаллаҳ аст, ки аз ду ё чанд рада ташкил шуда ва бахше аз вашт аст; даста, взвод.

Вожашиносӣ
----------

«*Разморо*» аз ду вожа сохта шудаву мақулаи дастурии он исму сифати фоъилӣ ва сохтвожаи он ба сурати [исм (*разм*) + асоси замони ҳозираи феъли «*оростан*» (*оро*) < порсии миёна: *ārāy* < порсии бостон: *\*ā-rāda-* < √*\*rād-* ‘*омода кардан*, *оростан*; *тартиб додан*’] аст. Дар сохти ин вожа аз фароянди вожасозии таркиб истифода шудааст.

«*Разморо*» ба маънои «*касе, ки дар саффороӣ ва кори ҷанг варзида аст ва амалиёти размиро хуб тарҳреҳӣ мекунад*» аст ва дар қиёс бо «*сипоҳоро*» ва «*лашкароро*» сохта шудааст, ки аз вожаҳои куҳани форсӣ ҳастанд. «*Оростан*» дар ин вожаҳо ба маънои «*назму тартиб додан*; *омода кардан*; *сомон додан*» аст.

«*Сипаҳоро : сипоҳоро*» дар фарҳангҳо «*орояндаи сипоҳ*; *он ки сипоҳ омода кунад*; *фармондеҳи сипоҳ*; *сипаҳсолор*» ва «*сипоҳороӣ*» «*назм додан ба нерӯи низомӣ*» таъбир шудаанд.

«*Сипаҳоро*» ба маънои «*фармондеҳи сипоҳ*» дар ашъори Фаррухӣ ба кор рафтааст:

*Ба теғи он сипаҳорой нест хоҳад шуд*,  

*Ҳар он касе ки намояд бад-ин мулк исён*.

«*Лашкароро*» низ дар фарҳангҳо «*орояндаи лашкар*; *муназзамкунандаи лашкар*; *сардори лашкар*», «*лашкаророянда*; *ороишдиҳанда ва назмдиҳандаи лашкар*; *фармондеҳи лашкар*» ва «*лашкаророӣ*» низ «*амали назму тартиб додан ба лашкар ва омода кардани он барои ҷанг бо душман*» таъбир шудаанд.

«*Лашкароро*» ба маънои «*фармондеҳи лашкар*» борҳо дар «Шоҳнома» ба кор рафтааст:

*Бад-ӯ гуфт Нӯзар, ки «Ин рой нест*,  

*Сипаҳро чу ту лашкаророй нест*.

«*Разморо*» низ дар фарҳангҳо «*размороянда*; *баҳодуре, ки дар набард кардан моҳир бошад*; *паҳлавоне, ки дар разм ҳунарманд бошад*; *фармондеҳе, ки муқадаммоти ҷангро омода созад*; *ороишдиҳанда ва танзимкунандаи майдони ҷанг*; *касе, ки дар саффороӣ ва кори ҷанг варзидаву моҳир бошад*; *диловаре, ки дар ҷангу набард ҳунарнамоӣ кунад*»; «*ҷангҷӯе, ки дар ҷанг ҳунарнамоӣ мекунад*; *ҷангҷӯи забараст*» таъбир шудааст.

«*Разморо*» ба маънии «*ҷанговар*, *разманда*» дар осори адабии форсӣ фаровон ба кор рафтааст. Чунончи, Низомӣ гуфтааст:

*Ки эй фарзона шоҳону далерон*,  

*Ҷаҳоноройу разморой шерон*.

*Разморо* ҳамчунин дар қиёс бо таҳморо сохта шуда, ки «*фармондеҳи таҳм*» аст ва мақоми созмонии ӯро дар силсиламаротиби низомӣ бозтоб медиҳад. Бино бар ин, «*разморо*» барои ҷойгузинии дараҷаи низомии «*сержанти калон*» ба Вазорати дифоъи Ҷумҳурии Тоҷикистон пешниҳод шудааст.

Пешина
------

*Разморо* ҳамчун мақоми размӣ нахустин бор дар сипоҳи Ҳахоманишиён (550 – 330 то милод) падид омадааст. Дар сипоҳи Ҳахоманишиён (порсии бостон: *\*spāda-* [*сипоҳ*]), ки бар пояи радабандии даҳ-даҳӣ созмон ёфта буд, аз 10 сарбоз як *\*daθa-* [*даҳа*] ташкил мешуд, ки сардораш *\*daθapati-* [*даҳбад*] буд. Аз 10 *даҳа* як *\*θata-* [*сада*] ташкил мешуд, ки фармондеҳаш *\*θatapati-* [*садбад*] буд. Аз 10 *сада* як *\*hazāra-* [*ҳазора*] ташкил мешуд, ки онро *\*hazārapati-* [*ҳазорбад*] фармондеҳӣ мекард. Аз 10 *ҳазора* як *\*baivara-* [*бевара*] ташкил мешуд, ки фармондеҳаш *\*baivarapati-* [*беварабад*] буд. Сарфармондеҳи сипоҳи Ҳахоманишиён *\*spādapati-* [*сипаҳбад*] буд.

Агар шумори нерӯҳои ин ягонҳоро бо воҳидҳои низомии артишҳои имрӯзӣ ҳамсанҷӣ кунем, *даҳа* бо *отделение*, *сада* бо *рота*, *ҳазора* бо *полк*, *бевара* бо *дивизия* ва *сипоҳ* бо *армия* баробар мешаванд. Бо ҳамин қиёс, *даҳбад* бо *сержант* ё *старшина*, *садбад* бо *лейтенант* ё *капитан*, *ҳазорбад* бо *майор* ё *полковник*, *беварабад* бо *генерал-майор* ё *генерал-лейтенант* ва *сипаҳбад* бо *генерал-полковник* ё *генерали артиш* баробар мешаванд.

*Сержант* (фр. sergent, аз лот. serviens) худ ба маънои «*чокар*, *хидматгор*, *хидматгузор*» аст ва ҳамчун рутба нахустин бор дар асри XV дар артиши Фаронса ва сипас артишҳои Олмон ва Бритониё ба кор рафтааст. Дар садаҳои миёна дар нерӯҳои муздур ва артиши кишварҳои урупоӣ шаш намуд *сержант* хидмат мекард:

1. дар радаҳо — *капрал* ё *сержанти хурд*.
2. дар таҳмҳо — *сержант*.
3. дар ваштҳо — *мастер-сержант* ё *сержанти калон*.
4. дар гурдонҳо — *штаб-сержант*.
5. дар ҳангҳо — *сержант-майор*, ки дертар *майор* номида шуд.
6. дар ситоди *сарфармондеҳи артиш* (*капитан-генерал*) — *генерал-сержант-майор*, ки дертар *генерал-майор* номида шуд.

Дар Артиши Сурх дараҷаи «*сержант*» ҳамчун рутбаи шахсӣ 2 ноябри соли 1940 ҷорӣ шуда буд.

Дар Нерӯҳои мусаллаҳи Ҷумҳурии Тоҷикистон ин дараҷа 23 феврали соли 1993 ҷорӣ шудаву чаҳор рутба дорад: 

1. *сержанти хурд*,
2. *сержант*,
3. *сержанти калон*,
4. *старшина*.

Дар нерӯҳои мусаллаҳ барои фармондеҳии ҳар ягони размӣ мақоми созмоние дар назар гирифта шудааст. Бино бар ойинномаҳои низомӣ, мақоми созмонии ин дараҷадорон фармондеҳии рада, тонк, зиреҳпӯш ва дигарҳо аст.

Пайвандҳо
---------

* Нерӯҳои мусаллаҳ
* Дараҷаи низомӣ
* Дараҷаҳои Нерӯҳои мусаллаҳи Тоҷикистон

| ⚙️ Дараҷаҳои низомӣ |
| --- |
| Солорон | Артишсолор **·** Сипаҳсолор **·** Лашкарсолор **·** Гундсолор **·** Новгонсолор **·** Дарёсолор **·** Дарёбон **·** Дарёдор |
| Сардорон | Сарҳанг **·** Сарҳангёр **·** Саргурд **·** Новхудо якум **·** Новхудо дувум **·** Новхудо севум |
| Саркардагон | Сарвон **·** Таҳморо **·** Таҳмдор **·** Таҳмовар **·** Новсарвон **·** Новбон якум **·** Новбон дувум **·** Новбон севум |
| Размсозон | Размсоз **·** Размпардоз **·** Новдор якум **·** Новдор дувум |
| Размоварон | Размозмо **·** Разморо **·** Размдор **·** Размовар **·** Новёр **·** Новёр якум **·** Новёр дувум **·** Новёр севум |
| Сарбозон | Размюз **·** Сарбоз **·** Сарновӣ **·** Новӣ |

Эзоҳ
----

1. ↑  Қонуни Ҷумҳурии Тоҷикистон «Дар бораи уҳдадории умумии ҳарбӣ ва хидмати ҳарбӣ»
2. ↑  *Фарҳанги ҳазорвожаи низомӣ*. — Теҳрон: Фарҳангистони забону адаби форсӣ, Дафтари вожагузинии низомии Ситоди кулли Нерӯҳои мусаллаҳи Эрон, 1392.. 4 сентябри 2018 санҷида шуд. Баргирифта аз сарчашмаи аввал 22 Декабри 2018.
3. ↑  *Фарҳанги тафсирии забони тоҷикӣ (иборат аз 2 ҷилд)*. Зери таҳрири Сайфиддин Назарзода (раис), Аҳмадҷон Сангинов, Саид Каримов, Мирзо Ҳасани Султон. – Душанбе: Пажӯҳишгоҳи забон ва адабиёти ба номи Рӯдакӣ, 2008. – 950 саҳ. – ҷ. 1, с. 275.
4. ↑  *Коллектив авторов.* Том 2, статья «Взвод» // Военная энциклопедия / Под ред. П.В. Грачёв. — М.: Воениздат, 1994. — С. 85. — 544 с. — 10 000 экз. — ISBN 5-203-00299-1.
5. ↑  *Ҳасандӯст*, *Муҳаммад*. Фарҳанги решашинохтии забони форсӣ. Теҳрон: Фарҳангистони забону адаби форсӣ, Нашри осор, 1393. ISBN 978-600-6143-57-6
6. ↑  *Сипаҳбад Муҳаммад Козимӣ*. Фарҳанги вожаҳои низомӣ. – Теҳрон: Чопхонаи Артиши шоҳаншоҳӣ, 1355 (чопи дувум) – 440 саҳ.
7. 1 2 3 4  *Анварӣ*, *Ҳасан*. Фарҳанги бузурги «Сухан». Ба сарпарастии Ҳасан Анварӣ, Теҳрон: «Сухан», 1381 –. 8 ҷ. мусаввар. ISBN 964-6961-98-3 (давра)
8. 1 2 3 4  *Деҳхудо*, *Алиакбар*. Луғатномаи Деҳхудо (нусхаи диҷитол) бар асоси нусхаи физикии 15-ҷилдии интишори соли 1377. — Муассисаи Луғатномаи Деҳхудо ва Маркази байнулмилалии омӯзиши забони форсии Донишгоҳи Теҳрон, 1399.(пайванди дастнорас)
9. ↑  *Абулқосим Фирдавсӣ*. Шоҳнома. — Душанбе: «Адиб», 2007. Таҳияи матн ва луғату тавзеҳот аз Камол Айнӣ ва Зоҳир Аҳрорӣ. Муҳаррир Мубашшир Акбарзод. ISBN 978-99947-32-84-5. ҷ. 1, с. 429
10. ↑  Умед Ҷайҳонӣ: Агар раисҷумҳур тасмим гираду дастур диҳад, рутбаҳои низомӣ бечунучаро миллӣ мешаванд(тоҷ.) (23 February 2022).
11. 1 2  *W. Hinz*, Altiranisches Sprachgut der Nebenüberlieferungen, Wiesbaden, 1975.
12. 1 2  *J. Marquart*, Untersuchungen zur Geschichte von Eran I, Göttingen, 1896.
13. ↑  *Шаҳбозӣ, Алиризо Шопур*. Ҷанг дар Эрони бостон // Ҷусторҳои эроншиносӣ. Теҳрон: Китоби марҷаъ, 1391.